Here is a page extracted from Wikipedia that may contain CSS, HTML, and a lot of unformatted text.

Title: Frontinyán
Content: Frontinyán (oficialment, en castellano, Frontiñán) ye una aldeya aragonesa d'o municipio de l'Aínsa-Sobrarbe, en a comarca de Sobrarbe y a provincia de Uesca. A suya población ye de 0 habitants.

En l'actualidat y dende meyanías d'o sieglo XX se troba despoblau, y no se guarda de piet garra vivienda. Feba parte de l'antigo municipio d'o Elsón, en chunto con Mondot, o Elsón y Chabierre. En a decada de 1960 fue absorviu en o municipio d'Alto Sobrarbe, que dende 1981 ye parte integradera en o termino de l'Aínsa-Sobrarbe.

Cheografía 
Frontinyán se troba en a valleta d'o barranco de Sant Chils, afluent d'o Susía y por tanto en a cuenca hidrolochica de o dito río, afluent d'o río Cinca. Fa parte de o cuadrant sud-occidental d'a comarca de Sobrarbe,  en ueste d'a Cinca y en sud de l'Ara; a sub-comarca tradicional que se diz «o Viello Sobrarbe».

Se concara con a casa de a Coloma, en alto d'un cerret en a cuentra d'o barranco, y ye accesible por un camino que ranca d'Hespitalet d'Espluguiello, alto en l'augua-partient contra la valle d'o río Vero.

En l'actualidat, en Frontinyán se i puede destinguir as enrunas d'una casa, anque en i pudon estar dos d'alcuerdo con bels autors. I heba una capiella que se reconvirtió en una ferrería, y cualques edificios auxiliars como corrals y bordas. Conoixió a suya población maxima documentada en os anyos 1920, con 10 habitants.

Toponimia 
O toponimo Frontinyán dimana d'un antigo poblador d'epoca latina, de nombre <FRONTINIU u Frontinio, d'alcuerdo con Manuel Benito Moliner. O toponimo incorporaría, por tanto, a terminación -án/-ano que expresa (entre belatras cosas) pertinencia a un personache historico u sisquiera un antigo propietario rural, como tamién pasa en o toponimo «o Mediano» (en a Fueva) d'alcuerdo con o mesmo autor.

Se veiga tamién 
O Elsón (municipio)
Alto Sobrarbe
Viello Sobrarbe
Río Susía
Val d'o Susía
Prochecto d'entibo en o río Susía

Referencias

Vinclos externos
  En http://www.despobladosenhuesca.com/

Lugars de l'Aínsa-Sobrarbe
Despoblaus d'a provincia de Uesca
Localidaz d'a diocesi de Uesca en Sobrarbe